CELEX: 32014R0754
Language: fi
Date: 2014-07-11 00:00:00
Title: Komission täytäntöönpanoasetus (EU) N:o 754/2014, annettu 11 päivänä heinäkuuta 2014 , mikro-organismeja Pediococcus pentosaceus (NCIMB 30068) ja Pediococcus pentosaceus (NCIMB 30044) rehun lisäaineina koskevan hyväksynnän epäämisestä  ETA:n kannalta merkityksellinen teksti

12.7.2014   
            
            
               FI
            
            
               Euroopan unionin virallinen lehti
            
            
               L 205/10
            
         KOMISSION TÄYTÄNTÖÖNPANOASETUS (EU) N:o 754/2014,
   annettu 11 päivänä heinäkuuta 2014,
   mikro-organismeja Pediococcus pentosaceus (NCIMB 30068) ja Pediococcus pentosaceus (NCIMB 30044) rehun lisäaineina koskevan hyväksynnän epäämisestä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
   sekä katsoo seuraavaa:
   
               (1)
            
            
               Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perustelut ja menettelyt hyväksynnän myöntämiselle tai epäämiselle. Asetuksen (EY) N:o 1831/2003 10 artiklan 7 kohdassa sekä sen 10 artiklan 1–4 kohdassa vahvistetaan erityissäännökset sellaisten tuotteiden arviointia varten, joita käytettiin unionissa säilörehun lisäaineina asetuksen soveltamisen alkamisajankohtana.
            
         
               (2)
            
            
               
                  Pediococcus pentosaceus (NCIMB 30068) ja Pediococcus pentosaceus (NCIMB 30044), aiemmin Lactococcus lactis (NCIMB 30044), kirjattiin rehujen lisäaineita koskevaan rekisteriin säilörehun lisäaineina kaikkien eläinlajien osalta asetuksen (EY) N:o 1831/2003 10 artiklan 7 kohdan mukaisesti.
            
         
               (3)
            
            
               Mikro-organismien Pediococcus pentosaceus (NCIMB 30068) ja Pediococcus pentosaceus (NCIMB 30044) hyväksyntää kaikkien eläinlajien rehun lisäaineina koskevat hakemukset, joissa pyydettiin, että kyseiset lisäaineet luokiteltaisiin luokkaan ”teknologiset lisäaineet” ja funktionaaliseen ryhmään ”säilörehun lisäaineet”, toimitettiin asetuksen (EY) N:o 1831/2003 10 artiklan 2 kohdan ja 7 artiklan mukaisesti. Hakemusten mukana toimitettiin asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.
            
         
               (4)
            
            
               Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 6 päivänä maaliskuuta 2014 antamissaan lausunnoissa (2), että Pediococcus pentosaceus (NCIMB 30068) ja Pediococcus pentosaceus (NCIMB 30044) ovat resistenttejä tetrasykliinille, joka on ihmisillä ja eläimillä käytetty antibiootti.
            
         
               (5)
            
            
               Käytettävissä olevien tietojen perusteella ei voida sulkea pois riskiä, että mikro-organismien Pediococcus pentosaceus (NCIMB 30068) ja Pediococcus pentosaceus (NCIMB 30044) resistenssi kyseiselle antibiootille voi levitä muihin mikro-organismeihin. Näin ollen ei ole näytetty toteen, että mikro-organismeilla Pediococcus pentosaceus (NCIMB 30068) ja Pediococcus pentosaceus (NCIMB 30044) ei ole haitallisia vaikutuksia eläinten terveyteen, ihmisten terveyteen tai ympäristöön, kun niitä käytetään rehun lisäaineina ehdotettujen käyttöedellytysten mukaisesti.
            
         
               (6)
            
            
               Asetuksen (EY) N:o 1831/2003 5 artiklassa säädetyt hyväksynnän edellytykset eivät näin ollen täyty. Mikro-organismien Pediococcus pentosaceus (NCIMB 30068) ja Pediococcus pentosaceus (NCIMB 30044) hyväksyntä rehun lisäaineina olisi näin ollen evättävä.
            
         
               (7)
            
            
               Koska mikro-organismien Pediococcus pentosaceus (NCIMB 30068) ja Pediococcus pentosaceus (NCIMB 30044) käytön jatkaminen rehun lisäaineena voi aiheuttaa riskin ihmisten ja eläinten terveydelle, kyseiset rehun lisäaineet olisi vedettävä markkinoilta mahdollisimman pian. Käytännön syistä on kuitenkin tarpeen antaa asianomaisille tahoille aikaa käyttää loppuun varastoissa tällä hetkellä oleva säilörehu, jonka valmistuksessa on käytetty kyseisiä rehun lisäaineita.
            
         
               (8)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Hyväksynnän epääminen
   Evätään mikro-organismien Pediococcus pentosaceus (NCIMB 30068) ja Pediococcus pentosaceus (NCIMB 30044) hyväksyntä eläinten ruokinnassa käytettävinä lisäaineina.
   2 artikla
   Siirtymätoimenpiteet
   1.   Olemassa olevat mikro-organismien Pediococcus pentosaceus (NCIMB 30068) ja Pediococcus pentosaceus (NCIMB 30044) ja niitä sisältävien esiseosten varastot on vedettävä markkinoilta mahdollisimman pian ja viimeistään 30 päivänä syyskuuta 2014.
   2.   Säilörehua, jonka valmistuksessa on käytetty mikro-organismeja Pediococcus pentosaceus (NCIMB 30068) ja Pediococcus pentosaceus (NCIMB 30044), tai niitä sisältäviä esiseoksia, jotka on tuotettu ennen 1 päivää elokuuta 2014, saa käyttää varastojen loppumiseen asti.
   3 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä heinäkuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 268, 18.10.2003, s. 29.
   
      (2)  EFSA Journal 2014; 12(3):3609 ja EFSA Journal 2014; 12(3):3610.